《秋夜》
清代·陶自悦

秋夜夜未长，劳人敛衿襘。徙倚坐空堂，窅与精灵会。

落月下河坐，白云亘如带。飞萤立草头，啼螀半棂外。

对此怀百忧，惊魂逐浮芥。惨怆念同生，萧寥溯先派。

咄哉岁月流，心迹绝溪介。须臾鸡复鸣，曈昽露犹霭。

身世亮若斯，艰难叹徒慨。

作者简介：江苏武进人，字心兑，号艾圃。康熙二十七年进士，年已五十。官至山西泽州知州，乞病归。八股文有时名，诗亦清越。有《亦乐堂集》。